<classify> MFANYABIASHARA Khamis Luwongo maarufu Meshack 38, anayedaiwa kumuua mkewe kwa kumchoma moto kwa kutumia magunia mawili ya mkaa, amefikishwa katika Mahakama ya Hakimu Mkazi Kisutu, Dar es Salaam. Luwongo alifikishwa mahakamani hapo jana na kusomewa mashitaka ya mauaji katika kesi namba 42019 mbele ya Hakimu Mkazi, Salum Ally.Akisoma mashitaka, Wakili wa Serikali Mwandamizi, Wankyo Simon alidai mshitakiwa anakabiliwa na mashitaka ya mauaji kinyume na Sheria ya Kanuni ya Adhabu Namba 196 sura 16 kama ilivyofanyiwa marejeo 2002. Alidai kuwa mshitakiwa huyo ambaye ni mkazi wa Kigamboni, Dar es Salaam, anadaiwa Mei 15, mwaka huu akiwa Gezaulole eneo la Kigamboni alimuua mtu anayeitwa Naomi Marijani.Wankyo alidai upelelezi wa shauri hilo haujakamilika, hivyo aliomba mahakama kupanga tarehe ya kutajwa. Hakimu Ally aliahirisha kesi hiyo hadi Agosti 13, mwaka huu kwa kutajwa na kuangalia kama upelelezi umekamilika au la. Kabla mshitakiwa kusomewa mashitaka hayo, Hakimu Ally alimtaarifu kuwa Mahakama ya Kisutu haina mamlaka ya kusikiliza shauri hilo hivyo, hapaswi kujibu chochote. Hata hivyo, wakati mshitakiwa huyo anatolewa mahabusu na kupandishwa mahakamani, alifunika sura yake kwa kutumia kofia ya koti lake kwa lengo la kutotaka kuonekana sura yake.  <topic>: kitaifa 